KOMISIJOS REGLAMENTAS (EB) Nr. 1153/2005
2005 m. liepos 18 d.
dėl vyno alkoholio, skirto naudoti Bendrijoje kaip bioetanolį, pardavimo konkurso pradžios
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo (1), ir ypač į jo 33 straipsnį,
kadangi:
(1)
2000 m. liepos 25 d. Komisijos reglamentu (EB) Nr. 1623/2000, nustatančiu išsamias Reglamento (EB) Nr. 1493/1999 dėl bendro vyno rinkos organizavimo įgyvendinimo taisykles, susijusias su rinkos mechanizmais (2), taip pat yra nustatomos distiliavimo būdu pagal 1987 m. kovo 16 d. Tarybos reglamento (EEB) Nr. 822/87 dėl bendro vyno rinkos organizavimo (3) 35, 36 ir 39 straipsnių nuostatas ir pagal Reglamento (EB) Nr. 1493/1999 27, 28 ir 30 straipsnių nuostatas gauto alkoholio atsargų, kurias perima intervencinės agentūros, išsamios pardavimo taisyklės.
(2)
Siekiant sumažinti Bendrijos vyno alkoholio atsargas ir tam tikru mastu užtikrinti tiekimo tęstinumą pagal Reglamento (EB) Nr. 1623/2000 92 straipsnio nuostatas patvirtintoms įmonėms, laikantis Reglamento (EB) Nr. 1623/2000 92 straipsnio nuostatų, reikia pradėti vyno alkoholio, skirto naudoti Bendrijoje tik kuro sektoriuje kaip bioetanolį, pardavimo konkursą.
(3)
Kaip reikalaujama 1998 m. gruodžio 15 d. Tarybos reglamente (EB) Nr. 2799/98, nustatančiame žemės ūkio politikos priemones dėl euro (4), nuo 1999 m. sausio 1 d. pardavimo kaina bei garantijos turi būti išreikšti ir mokėjimai atliekami eurais.
(4)
Šiame reglamente numatytos priemonės atitinka Vyno vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Pradedamas vyno alkoholio, skirto naudoti Bendrijoje kaip bioetanolį, pardavimas pagal konkursą Nr. 2/2005 EB.
Valstybių narių intervencinių agentūrų perimtas alkoholis gaunamas distiliavimo būdu pagal Reglamento (EEB) Nr. 822/87 35 straipsnį ir pagal Reglamento (EB) Nr. 1493/1999 27, 28 ir 30 straipsnių nuostatas.
2. Parduoti skirtas kiekis sudaro 699 946,698 hektolitrų absoliutaus alkoholio, kuris paskirstomas taip:
a)
100 000 hektolitrų absoliutaus alkoholio partija, kurios numeris 10/2005 EB,
b)
50 000 hektolitrų absoliutaus alkoholio partija, kurios numeris 11/2005 EB,
c)
100 000 hektolitrų absoliutaus alkoholio partija, kurios numeris 12/2005 EB,
d)
100 000 hektolitrų absoliutaus alkoholio partija, kurios numeris 13/2005 EB,
e)
50 000 hektolitrų absoliutaus alkoholio partija, kurios numeris 14/2005 EB,
f)
100 000 hektolitrų absoliutaus alkoholio partija, kurios numeris 15/2005 EB,
g)
100 000 hektolitrų absoliutaus alkoholio partija, kurios numeris 16/2005 EB,
h)
50 000 hektolitrų absoliutaus alkoholio partija, kurios numeris 17/2005 EB,
i)
41 331,79 hektolitrų absoliutaus alkoholio partija, kurios numeris 18/2005 EB,
j)
8 614,908 hektolitrų absoliutaus alkoholio partija, kurios numeris 19/2005 EB.
3. Partijas sudarančių talpų buvimo vieta ir su jomis susijusi informacija, kiekvienoje talpoje laikomo alkoholio tūris, alkoholio stiprumas ir alkoholio savybės nurodyti šio reglamento I priede.
4. Konkurse gali dalyvauti tik pagal Reglamento (EB) Nr. 1623/2000 92 straipsnio nuostatas patvirtintos įmonės.
2 straipsnis
Pardavimas vykdomas pagal Reglamento (EB) Nr. 1623/2000 93, 94, 94b, 94c, 94d, 95, 96, 97, 98, 100 ir 101 straipsnių nuostatas ir pagal Reglamento (EB) Nr. 2799/98 2 straipsnio nuostatas.
3 straipsnis
1. Pasiūlymai turi būti pateikti II priede išvardytoms, saugančioms alkoholį intervencinėms agentūroms arba registruotu laišku išsiųsti intervencinių agentūrų adresais.
2. Pasiūlymai siunčiami antspauduotame voke su nuoroda „Pasiūlymas vyno alkoholio, skirto naudoti Bendrijoje kaip bioetanolį pardavimo konkursui Nr. 2/2005 EB“. Šį voką reikia įdėti į kitą voką, adresuotą konkrečiai intervencinei agentūrai.
3. Pasiūlymus konkreti intervencinė agentūra turi gauti ne vėliau kaip 2005 m. rugpjūčio 26 d. 12 valandą (Briuselio laiku).
4 straipsnis
1. Kad pasiūlymas būtų priimtinas, jis turi atitikti Reglamento (EB) Nr. 1623/2000 94 ir 97 straipsnių nuostatas.
2. Kad pasiūlymas būtų priimtinas, jis turi būti pateikiamas kartu su:
a)
įrodymu, kad konkrečiai alkoholį perėmusiai intervencinei agentūrai už kiekvieną hektolitrą absoliutaus alkoholio yra pateiktas 4 eurų dalyvavimo užstatas;
b)
nuoroda į valstybę(-es) narę(-es), kurioje(-ose) alkoholis buvo panaudotas paskutinį kartą ir konkurso dalyvio įsipareigojimą laikytis šios paskyrimo vietos;
c)
konkurso dalyvio pavadinimu ir adresu, kvietimo dalyvauti konkurse nuoroda ir siūloma kaina, išreikštą eurais už hektolitrą absoliutaus alkoholio;
d)
konkurso dalyvio įsipareigojimu laikytis visų konkurso nuostatų;
e)
konkurso dalyvio pareiškimu, kuriuo:
i)
jis atsisako pateikti bet kokį skundą dėl jam priskirto produkto kokybės ir jo savybių,
ii)
sutinka, kad alkoholio paskirtis ir panaudojimas būtų kontroliuojami,
iii)
prisiima įsipareigojimą pateikti įrodymą, kad alkoholis buvo panaudotas pagal sąlygas, nustatytas šiame kvietime dalyvauti konkurse.
5 straipsnis
1. Reglamento (EB) Nr. 1623/2000 94a straipsnyje nurodyta informacija, susijusi su šiuo reglamentu pradedamu konkursu, išsiunčiama Komisijai šio reglamento III priede nurodytu adresu.
2. Be Reglamento (EB) Nr. 1623/2000 94a straipsnyje nurodytos informacijos, 1 dalyje minėtuose pranešimuose visiems pasiūlymams turi būti aiškiai nurodyta:
a)
ar aptariamas pasiūlymas yra priimtinas,
b)
tuo atveju, jei nepriimtinas - kokių Reglamento (EB) Nr. 1623/2000 94 straipsnyje nurodytų sąlygų nebuvo laikytasi.
6 straipsnis
Mėginių ėmimo formalumai apibrėžti Reglamento (EB) Nr. 1623/2000 98 straipsnyje.
Intervencinė agentūra pateikia visą reikalingą informaciją apie parduodamo alkoholio savybes.
Kiekvienas į konkrečią intervencinę agentūrą besikreipiantis interesantas, gali gauti parduodamo alkoholio mėginių, kuriuos paima konkrečios intervencinės agentūros atstovas.
7 straipsnis
1. Valstybių narių intervencinės agentūros, kuriose sandėliuojamas parduodamas alkoholis, siekdamos išsiaiškinti, kokios rūšies alkoholis imamas galutiniam naudojimui, vykdo tinkamą kontrolę. Siekdamos šio tikslo jos gali:
a)
remtis mutatis mutandis Reglamento (EB) Nr. 1623/2000 102 straipsnyje numatytomis nuostatomis,
b)
kontroliuoti kiekvieną mėginį, atlikdamos branduolinio magnetinio rezonanso tyrimus, kad patikrintų, kokios rūšies alkoholis imamas galutiniam naudojimui.
2. Pirmoje dalyje numatytas kontrolės išlaidas dengia įmonės, kurioms buvo parduotas alkoholis.
8 straipsnis
Ne vėliau kaip iki 2005 m. rugsėjo 30 d. valstybės narės Komisijai praneša visų pasiūlymus pateikusių konkurso dalyvių pavadinimus ir adresus.
9 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. liepos 18 d.